မဟာသမယသုတ်

## ပါဠိ
### ဥယျောဇဉ်

သတေဟိ ပဉ္စမတ္တေဟိ၊ ခီဏာသဝေဟိ ကေဝလံ။
ဘိက္ခူဟိ ဘူပဝံသေဟိ၊ သတ္ထာ ဇိနော ပရိဝုတော။

သက္ကေ ကပိလဝတ္ထုသ္မိံ၊ ဆာယာရမ္မေ မဟာဝနေ။
သမန္တတော သဟဿေဟိ၊ စက္ကဝါဠေဟိ ဒသဟိ။
	
အာဂမ္မ သန္နိသိန္နာနံ၊ ဒေဝါနံ ယ’မဒေသယိ။
အာယုဒီဃကရံ သဗ္ဗ−သမ္ပတ္တိသာဓကံ ဝရံ။

သုဒ္ဓါဝါသပ္ပဘူတီဟိ၊ ဒေဝေဟိ ပဋိနန္ဒိတံ။
သဗ္ဗရောဂဘယုဂ္ဃါတံ၊ သမယံ တံ ဘဏာမ ဟေ။ 

### နိဒါန်း

**၁။**  ဧဝံ မေ သုတံ−ဧကံ သမယံ  
ဘဂဝါ သက္ကေသု ဝိဟရတိ ကပိလဝတ္ထုသ္မိံ မဟာဝနေ 
မဟတာ ဘိက္ခုသံ ဃေန သဒ္ဓိံ 
ပဉ္စမတ္တေဟိ ဘိက္ခုသတေဟိ သဗ္ဗေဟေဝ အရဟန္တေဟိ၊ 
ဒသဟိ စ လောကဓာတူဟိ ဒေဝတာ 
ယေဘုယျေန သန္နိပတိတာ ဟောန္တိ 
ဘဂဝန္တံ ဒဿနာယ, ဘိက္ခုသံဃဉ္စ။

  အထ ခေါ စတုန္နံ သုဒ္ဓါဝါသကာယိကာနံ 
ဒေဝတာနံ ဧတဒဟောသိ 
“အယံ ခေါ ဘဂဝါ သက္ကေသု ဝိဟရတိ 
ကပိလဝတ္ထုသ္မိံ မဟာဝနေ မဟတာ ဘိက္ခုသံဃေန သဒ္ဓိံ 
ပဉ္စမတ္တေဟိ ဘိက္ခုသတေဟိ သဗ္ဗေဟေဝ အရဟန္တေဟိ၊ 
ဒသဟိ စ လောကဓာတူဟိ ဒေဝတာ 
ယေဘုယျေန သန္နိပတိတာ ဟောန္တိ 
ဘဂဝန္တံ ဒဿနာယ, ဘိက္ခုသံဃဉ္စ၊ 
ယံနူန မယမ္ပိ ယေန ဘဂဝါ၊ 
တေနုပသင်္ကမေယျာမ၊ 
ဥပသင်္ကမိတွာ ဘဂဝတော သန္တိကေ 
ပစ္စေကံ ဂါထံ ဘာသေယျာမာ”တိ။

အထ ခေါ တာ ဒေဝတာ သေယျတာပိ နာမ 
ဗလဝါ ပုရိသော သမိဉ္ဇိတံ ဝါ ဗာဟံ ပသာရေယျ၊ 
ပသာရိတံ ဝါ ဗာဟံ သမိဉ္ဇေယျ၊ ဧဝမေဝ သုဒ္ဓါဝါသေသု ဒေဝေသု 
အန္တရဟိတာ ဘဂဝတော ပုရတော ပါတုရဟေသုံ။ 
အထ ခေါ တာ ဒေဝတာ ဘဂဝန္တံ အဘိဝါဒေတွာ 
ဧကမန္တံ အဋ္ဌံသု။ 

ဧကမန္တံ ဌိတာ ခေါ ဧကာ ဒေဝတာ 
ဘဂဝတော သန္တိကေ ဣမံ ဂါထံ အဘာသိ −

မဟာသမယော ပဝနသ္မိံ၊ ဒေဝကာယာ သမာဂတာ။
အာဂတ’မှ ဣမံ ဓမ္မသမယံ၊ ဒက္ခိတာယေ အပရာဇိတသံဃ”န္တိ။

**၂။** အထ ခေါ အပရာ ဒေဝတာ ဘဂဝတော သန္တိကေ 
ဣမံ ဂါထံ အဘာသိ −

"တတြ ဘိက္ခဝေါ သမာဒဟံသု၊ စိတ္တ’မတ္တနော ဥဇုကံ အကံသု။
သာရထီဝ နေတ္တာနိ ဂဟေတွာ၊ ဣန္ဒြိယာနိ ရက္ခန္တိ ပဏ္ဍိတာ”တိ။

**၃။** အထ ခေါ အပရာ ဒေဝတာ ဘဂဝတော သန္တိကေ
ဣမံ ဂါထံ အဘာသိ −

"ဆေတွာ ခီလံ ဆေတွာ ပလိဃံ၊ ဣန္ဒခီလံ ဦဟစ္စ မနေဇာ။
တေ စရန္တိ သုဒ္ဓါ ဝိမလာ၊ စက္ခုမတာ သုဒန္တာ သုသုနာဂါ”တိ။

**၄။** အထ ခေါ အပရာ ဒေဝတာ ဘဂဝတော သန္တိကေ
ဣမံ ဂါထံ အဘာသိ − 

"ယေ ကေစိ ဗုဒ္ဓံ သရဏံ ဂတာသေ၊ 
န တေ ဂမိဿန္တိ အပါယဘူမိံ။
ပဟာယ မာနုသံ ဒေဟံ၊
ဒေဝကာယံ ပရိပူရေဿန္တီ”တိ။

       

**ဒေဝတာသန္နိပါတ**

**၅။** အထ ခေါ ဘဂဝါ ဘိက္ခူ အာမန္တေသိ 

“ယေဘုယျေန ဘိက္ခဝေ ဒသသု လောကဓာတူသု 

ဒေဝတာ  သန္နိပတိတာ ဟောန္တိ 

တထာဂတံ ဒဿနာယ ဘိက္ခုသံဃဉ္စ။

ယေပိ တေ ဘိက္ခဝေ 

အဟေသုံ အတီတမဒ္ဓါနံ အရဟန္တော သမ္မာသမ္ဗုဒ္ဓါ၊

တေသမ္ပိ ဘဂဝန္တာနံ ဧတံပရမာယေဝ

ဒေဝတာ သန္နိပတိတာ အဟေသုံ သေယျထာပိ မယှံ ဧတရဟိ။ 

ယေပိ တေ ဘိက္ခဝေ 

ဘဝိဿန္တိ အနာဂတမဒ္ဓါနံ အရဟန္တော သမ္မာသမ္ဗုဒ္ဓါ၊ 

တေသမ္ပိ ဘဂဝန္တာနံ ဧတံပရမာယေဝ 

ဒေဝတာ သန္နိပတိတာ ဘဝိဿန္တိ၊ 

သေယျထာပိ မယှံ ဧတရဟိ။ 

အာစိက္ခိဿာမိ ဘိက္ခဝေ ဒေဝကာယာနံ နာမာနိ၊

ကိတ္တယိဿာမိ ဘိက္ခဝေ ဒေဝကာယာနံ နာမာနိ၊

ဒေသေဿာမိ ဘိက္ခဝေ ဒေဝကာယာနံ နာမာနိ၊ 

တံ သုဏာထ, သာဓုကံ မနသိ ကရောထ, ဘာသိဿာမီ”တိ။ 

“ဧဝံ ဘန္တေ”တိ ခေါ တေ ဘိက္ခူ ဘဂဝတော ပစ္စဿောသုံ။

**ဘူမဋ္ဌဒေဝတာကဏ္ဍ**

**၆။** ဘဂဝါ ဧတဒဝေါစ −   

သိလောက’မနုကဿာမိ၊ ယတ္ထ ဘုမ္မာ တဒဿိတာ။  

ယေ သိတာ ဂိရိဂဗ္ဘရံ၊ ပဟိတတ္တာ သမာဟိတာ။ 

ပုထူသီဟာဝ သလ္လီနာ၊ လောမဟံသာဘိသမ္ဘုနော။   

ဩဒါတမနသာ သုဒ္ဓါ၊ ဝိပ္ပသန္န မနာဝိလာ။ 

**၇။** ဘိယျော ပဉ္စသတေ ဉတွာ၊  ဝနေ ကာပိလဝတ္ထဝေ။ 

တတော အာမန္တယီ သတ္ထာ၊ 
သာဝကေ သာသနေ ရတေ။  

ဒေဝကာယာ အဘိက္ကန္တာ၊   တေ ဝိဇာနာထ ဘိက္ခဝေါ။   

တေ စ အာတပ္ပ’မကရုံ၊   သုတွာ ဗုဒ္ဓဿ သာသနံ။ 

**၈။** တေသံ ပါတုရဟု ဉာဏံ၊  အမနုဿာနဒဿနံ။  

အပ္ပေကေ သတ’မဒ္ဒက္ခုံ၊   သဟဿံ အထ သတ္တရိံ။   

သတံ ဧကေ သဟဿာနံ၊  အမနုဿာန’မဒ္ဒသုံ။  

အပ္ပေကေ’နန္တ’မဒ္ဒက္ခုံ၊ ဒိသာ သဗ္ဗာ ဖုဋာ အဟုံ။ 

**၉။** တဉ္စ သဗ္ဗံ အဘိညာယ၊  ဝဝတ္ထိတွာန စက္ခုမာ။  

တတော အာမန္တယီ သတ္ထာ၊ သာဝကေ သာသနေ ရတေ။   

ဒေဝကာယာ အဘိက္ကန္တာ၊  တေ ဝိဇာနာထ ဘိက္ခဝေါ။  

ယေ ဝေါ’ဟံ ကိတ္တယိဿာမိ၊ ဂိရာဟိ အနုပုဗ္ဗသော။ 

**၁၀။** သတ္တသဟဿာ တေ ယက္ခာ၊   ဘုမ္မာ ကာပိလဝတ္ထဝါ။  

ဣဒ္ဓိမန္တော ဇုတိမန္တော၊ 
ဝဏ္ဏဝန္တော ယသဿိနော။

## ဆက်စပ်ဖတ်ရှုရန်
*မဟာသမယ အခါ​တော်​နေ့​ပွဲ
*မဟာသမယနေ့

## ကိုးကား